Source: http://www.europarl.europa.eu/doceo/document/A-8-2019-0195_MT.html
Timestamp: 2019-11-17 04:27:55+00:00
Document Index: 2221167

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar in-nomina ta' Ivana Maletić bħala Membru tal-Qorti tal-Awdituri
Proċedura : 2019/0803(NLE)
Ċiklu relatat mad-dokument : A8-0195/2019
211k 61k
dwar in-nomina ta' Ivana Maletić bħala Membru tal-Qorti tal-Awdituri
ANNESS 1: CURRICULUM VITÆ TA' Ivana Maletić
ANNESS 2: TWEĠIBIET TA' Ivana Maletić GĦALL-KWESTJONARJU
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0116/2019),
– wara li kkunsidra r-rapport tal-Kumitat għall-Kontroll tal-Baġit (A8-0195/2019),
B. billi waqt il-laqgħa tiegħu tat-8 ta' April 2019, il-Kumitat għall-Kontroll tal-Baġit sema' lill-kandidat innominat mill-Kunsill bħala Membru tal-Qorti tal-Awdituri;
1. Jagħti opinjoni favorevoli dwar il-proposta tal-Kunsill għan-nomina ta' Ivana Maletić bħala Membru tal-Qorti tal-Awdituri;
2. Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri, kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.
2015 – preżent
Kandidata għal Dottorat fl-Università ta' Rijeka, il-Fakultà tal-Ekonomija (il-Kroazja)
Master fix-xjenza fil-Kontabbiltà, l-Awditjar u l-Finanzi, il-Fakultà tal-Kummerċ u tal-Ekonomija, l-Università ta' Zagreb (il-Kroazja)
Kontabilist u awditur ċertifikat għas-settur pubbliku (kors ta' sentejn), CIPFA - "The Chartered Institute of Public Finance and accountancy" (L-Istitut Ċertifikat tal-Finanzi Pubbliċi u tal-Kontabbiltà) (ir-Renju Unit)
Master fl-Ekonomija u fil-Kummerċ, il-Fakultà tal-Kummerċ u tal-Ekonomija, l-Università ta' Zagreb (il-Kroazja)
Lulju 2013 – preżent
Membru, Parlament Ewropew (Kumitat ECON, REGI u BUDG), Brussell (il-Belġju)
Marzu 2012 – Lulju 2013
President, TIM4PIN - iċ-Ċentru għall-Iżvilupp tas-Settur Pubbliku u tat-Tielet Settur, Zagreb (il-Kroazja)
Frar 2008 – Diċembru 2011
Segretarja tal-Istat, Uffiċjal Nazzjonali tal-Awtorizzazzjoni, Negozjatur għall-kapitolu 22 u Viċi Kap Negozjatur, il-Ministeru tal-Finanzi (il-Kroazja)
Mejju 2005 – Frar 2008
Assistent Ministru għall-implimentazzjoni tal-baġit u Deputat Uffiċjal Nazzjonali tal-Awtorizzazzjoni, il-Ministeru tal-Finanzi (il-Kroazja)
Settembru 2004 – Mejju 2005
Kap tad-Dipartiment tal-Fondi Nazzjonali, il-Ministeru tal-Finanzi (il-Kroazja)
Diċembru 1998 – Settembru 2004
Konsulent, id-Dipartiment għall-kontabbiltà u r-rapportar finanzjarju tal-gvern, il-Ministeru tal-Finanzi (il-Kroazja)
Diċembru 1997 – Diċembru 1998
Trainee, id-Dipartiment għall-kontabbiltà u r-rapportar finanzjarju tal-gvern, il-Ministeru tal-Finanzi (il-Kroazja)
Involviment professjonali fi proġetti:
Mejju 2012 – Ġunju 2013
Il-Proġett ta' Evalwazzjoni u Ċertifikazzjoni "Il-Programm ta' Ċertifikazzjoni Reġjonali tal-Muniċipalitajiet Favorevoli għall-Kummerċ (BFC SEE)", NALED - Allenza Nazzjonali għall-Iżvilupp Ekonomiku Lokali, CLER - Ċentru għall-Iżvilupp Ekonomiku Lokali tal-Fakultà tal-Ekonomija, l-Università ta' Rijeka (il-Kroazja)
Frar – Marzu 2013
Il-Proġett "Appoġġ għall-Proċess ta' Integrazzjoni tal-UE fir-Repubblika tas-Serbja", GIZ - Soċjetà Ġermaniża għall-Kooperazzjoni Internazzjonali (is-Serbja)
Ġunju – Settembru 2012
Il-Proġett "Analiżi tal-Ġestjoni tal-Fondi tal-UE", il-Bank Dinji (il-Kroazja)
Il-proġett tal-KE "Appoġġ ulterjuri għall-implimentazzjoni ta' DIS", E.I. Euroconsultants (is-Serbja)
Il-proġett tal-KE "It-tisħiħ tas-sistema tal-ġestjoni u tal-kontroll għall-assistenza finanzjarja tal-UE fil-Montenegro", East West Consulting (il-Montenegro)
Novembru 2010 – Jannar 2011
Il-proġett ta' riċerka "L-impatt tal-proċess tal-integrazzjoni tal-UE fuq il-finanzi pubbliċi u l-proċess tal-ġestjoni baġitarja tal-Bożnija-Ħerzegovina", l-Istitut tal-Finanzi Pubbliċi (il-Kroazja)
Ottubru 2004 – Ottubru 2005
Il-proġett "Is-sistema ta' superviżjoni fl-unitajiet tal-awtonomija lokali u reġjonali", LGI – Open Society Foundations (l-Ungerija / il-Kroazja)
Matul l-2002 - 2004
Lettur, skola sajf tas-CEF għall-finanzi pubbliċi, iċ-Ċentru ta' Eċċellenza fil-Finanzi (is-Slovenja)
April 2004 – Ġunju 2004
Il-Proġett "Il-finanzjament tal-unitajiet lokali", USAID (il-Kroazja)
Jannar 2002 – Ġunju 2002
Il-Proġett "Il-finanzjament tax-xjenza fil-Kroazja", l-Istitut tal-Finanzi Pubbliċi (il-Kroazja)
Jannar 2001 – Ġunju 2001
Il-Proġett "Il-ġestjoni tal-baġit fl-unitajiet lokali fil-Kroazja kollha", l-Istitut tal-Finanzi Pubbliċi (il-Kroazja)
Premjijiet u rikonoxximent:
Premju tar-rettur għall-aħjar dokument ta' riċerka tal-istudenti
Kotba:
1) Maletić, I., Jakir Bajo, I., Stepić, D., "A Guide to Good Governance in the Public and Non-Profit Sector" (Gwida għall-Governanza Tajba fis-Settur Pubbliku u fit-Tielet Settur), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2018
2) Maletić, I., Kosor, K., Ivanković Knežević, K., et. al., "My EU Project: A Manual for the Preparation and Implementation of EU Projects" (Il-Proġett Tiegħi għall-UE: Manwal għat-Tħejjija u għall-Implimentazzjoni ta' Proġetti tal-UE), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2018
3) Maletić, I., Kosor, K., Copić, M., et al. "EU Projects – from Idea to Realization" (Proġetti tal-UE – mill-Idea għat-Twettiq), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2016
4) Maletić, I., Bešlić, B., Copić, M., Kosor, K,., Kulakowski, N., Zrinušić, N., "EU Project Management" (Il-Ġestjoni tal-Proġetti tal-UE), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2014
5) Maletić, I., et. al., "Fiscal Responsibility - Completing Questionnaires, Compiling Plans and Reports" (Responsabbiltà Fiskali - It-Tlestija ta' Kwestjonarji u l-Kompilazzjoni ta' Pjanijiet u Rapporti), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2013
6) Maletić, I., Stepić, D., Jakir Bajo, I., Knežević, M., Kozina, D., "Fiscal Responsibility and Financial Management" (Ir-Responsabbiltà Fiskali u l-Ġestjoni Finanzjarja), iċ-Ċentru għall-Iżvilupp tas-Settur Pubbliku u tat-Tielet Settur TIM4PIN, Zagreb, 2012
7) Maletić, I., Jakir-Bajo, I., Zorić, A., "Fiscal Responsibility" (Responsabbiltà Fiskali), Il-komunità tal-kontabilisti u uffiċjali finanzjarji tal-Kroazja, Zagreb, 2011
8) Maletić, I., Vašiček, D., Jakir-Bajo, I., et al., "The Accounting of Budget and Budget Users" (Il-Kontabbiltà tal-Baġit u l-Utenti tal-Baġit), Il-komunità tal-kontabilisti u uffiċjali finanzjarji tal-Kroazja, Zagreb, 2008
9) Maletić, I., Jakir-Bajo, I., "Budgetary Planning and Accounting" (Ippjanar u Kontabbiltà Baġitarji), iċ-Ċentru għall-kontabbiltà u għall-finanzi, Zagreb, 2003
10) Maletić, I., Vašiček, D., I., et . al., "Application of the Budget Accounting Plan 2003/2004" (L-Applikazzjoni tal-Pjan għall-Kontabbiltà tal-Baġit 2003/2004), Il-komunità tal-kontabilisti u uffiċjali finanzjarji tal-Kroazja, Zagreb, 2003
11) Maletić, I., Vašiček, V., Vašiček, D., "Introduction to Budgetary Accounting 2002 (Introduzzjoni għall-Kontabbiltà Baġitarja 2002), Il-komunità tal-kontabilisti u uffiċjali finanzjarji tal-Kroazja, Zagreb, 2002
12) Maletić, I., Jakir-Bajo, I., "Budgetary Accounting" (Kontabbiltà Baġitarja), Informator, Zagreb, 2001
13) Maletić, I., Vašiček, D., Jakir-Bajo, I., et al., "Budgetary system: Accounting, Finance, Audit, Taxes" (Is-sistema baġitarja: Kontabbiltà, Finanzi, Awditu, Taxxi), il-komunità ta' kontabilisti u uffiċjali finanzjarji tal-Kroazja, Zagreb, 2000
Artikli f'ġurnali xjentifiċi b'bord editorjali internazzjonali u b'reviżjoni internazzjonali:
1) Maletić, I., Kandžija, V., Il-Proċess tal-Adeżjoni u l-Fondi tal-IPA fil-Bożnija-Ħerzegovina – Opportunità għal Ristrutturar tan-Nefqa Pubblika u tal-Konverġenza Lejn l-UE, il-Proċedimenti tal-Konferenza Xjentifika Internazzjonali "Economic system of European Union and accession of Bosnia and Herzegovina – Challenges and Policies Ahead" (Is-sistema ekonomika tal-Unjoni Ewropea u l-adeżjoni tal-Bożnija-Ħerzegovina – l-Isfidi u l-Politiki li hemm Quddiemna), il-Fakultà tal-Ekonomija, l-Università ta' Mostar, ECSA - l-Assoċjazzjoni tal-Istudji tal-Komunità Ewropea fil-Bożnija-Ħerzegovina, p. 238-267, Mostar, 2017
2) Maletić, I., Petričko, I., Vašiček, D., "Comparative Analysis of Croatia's Position in the Context of International Competitiveness" (Analiżi Komparattiva tal-Pożizzjoni tal-Kroazja fil-Kuntest tal-Kompetittività Internazzjonali), fil-ktieb "Competitiveness as a process" (Il-kompetittività bħala proċess), ECSA - l-Assoċjazzjoni tal-Istudji tal-Komunità Ewropea fil-Bożnija-Ħerzegovina, p. 13-42, Mostar, 2017
3) Maletić, I, Redžepagić, S., "Experience in management and absorption of the EU pre-accession funds in Croatia – lessons learned" (L-esperjenza fil-ġestjoni u fl-assorbiment tal-fondi ta' qabel l-adeżjoni tal-UE fil-Kroazja – tagħlimiet miksuba), fil-ktieb "Absorption Capacity of EU pre-accession Programmes in the Western Balkan Countries" (Il-Kapaċità tal-Assorbiment tal-Programmi ta' qabel l-adeżjoni tal-UE fil-Pajjiżi tal-Balkani tal-Punent), p. 311-327, Nice, 2014
4) Maletić, I., Vašiček, D., Kandžija, J. L-esperjenzi tal-Kroazja fil-Ġestjoni u fl-Assorbiment tal-Fondi ta' Qabel l-Adeżjoni tal-UE, il-Proċedimenti tad-9 Konferenza Internazzjonali "Economic Integration, Competition and Cooperation – Accesion of the Western Balkan Countries to the European Union" (Integrazzjoni, Kompetizzjoni u Kooperazzjoni Ekonomiċi – L-Adeżjoni tal-Pajjiżi tal-Balkani tal-Punent mal-Unjoni Ewropea), p. 737-755, Rijeka, 2013
5) Maletić, I., Vašiček, D., Tendenzi u Rekwiżiti Attwali fil-Ġestjoni Finanzjarja bħala Appoġġ għall-Proċess tal-Ewropizzazzjoni tal-Amministrazzjoni Pubblika, il-Proċedimenti tal-14-il Simpożju Internazzjonali "Turning to an Innovative and Creative Bosnia and Herzegovina" (It-Trasformazzjoni f'Bożnija-Ħerzegovina Innovattiva u Kreattiva), p. 345-361, Sarajevo, 2013
6) Maletić, I., Vašiček, D., "Europeanisation Reforms of the Financial Management System" (Riformi għall-Ewropizzazzjoni tas-Sistema tal-Ġestjoni Finanzjarja), l-Istitut tal-Amministrazzjoni Pubblika, Novi Informator, p. 393-420, Zagreb, 2011
7) Maletić, I., et al., "General framework of administrative convergence provided by Croatian public administrative reforms" (Qafas ġenerali ta' konverġenza amministrattiva pprovdut mir-riformi amministrattivi pubbliċi tal-Kroazja), fil-ktieb "Administrative Convergence and Reforms in South-Eastern European States - Analyses, Models and Comparative Studies" (Konverġenza u Riformi Amministrattivi fl-Istati Ewropej tax-Xlokk - Analiżijiet, Mudelli u Studji Komparattivi, Nru 2, Editura Economică, p. str. 141-188, Bucharest, 2011
8) Maletić, I., Primorac, M., Sopek, P., L-Effett Fiskali Nett ta' Qabel l-Adeżjoni u tal-Adeżjoni tal-Bożnija-Ħerzegovina fl-Unjoni Ewropea, il-Proċedimenti tas-Simpożju "Challenges and perspectives of integration in countries of South-Eastern Europe" (L-isfidi u l-perspettivi tal-integrazzjoni fil-pajjiżi tal-Ewropa tax-Xlokk), p. 269-285, Tuzla, 2011
9) Maletić, I., Marić, Z., Rukelj, D., "Analysis of Aggregate Investments and their Outlook in Croatia with Special Emphasis on the Possibility of Using the European funds" (Analiżi tal-Investimenti Aggregati u l-Prospettiva tagħhom fil-Kroazja, b'Enfasi Speċjali fuq il-Possibbiltà li Jintużaw il-Fondi Ewropej), il-Ġurnal "Ekonomski pregled", Nru 1-2, p. 3-34, 2011
10) Maletić, I., Vašiček, D., "Convergence of Croatian financial and budget regulations to the framework and practices of the European Union," (Il-konverġenza tar-regolamenti finanzjarji u baġitarji tal-Kroazja lejn il-qafas u l-prattiki tal-Unjoni Ewropea), GAER - Assoċjazzjoni Ġenerali ta' Ekonomisti mir-Rumanija, "Theoretical and Applied Economics" (Ekonomija Teoretika u Applikata), XVII, p. 25-42, Bucharest, 2010
Ippubblikat aktar minn 250 artiklu f'ġurnali domestiċi. Bħala rappreżentant fil-Parlament Ewropew, nediet u editjat il-ġurnal perjodiku "I'M", li fih ippubblikat aktar minn 30 artiklu u kienet koawtur ta' edizzjonijiet speċjali dwar l-użu tal-fondi tal-UE għaż-żgħażagħ, l-intraprendituri, l-unitajiet lokali u l-villaġġi intelliġenti, kif ukoll edizzjoni speċjali dwar il-Fond Ewropew għall-Investimenti Strateġiċi. Hija kienet ukoll il-koawtur ta' ħames pubblikazzjonijiet fil-jum li jfakkar il-ħames snin mis-sħubija tal-Kroazja mal-Unjoni Ewropea, li ġew ippubblikati fil-ġurnal ta' kuljum "Jutarnji List". Il-pubblikazzjonijiet kollha huma disponibbli fuq www.ivana-maletic.com.
Konferenzi, djalogi, diskussjonijiet, bordijiet, sessjonijiet ta' ħidma, preżentazzjonijiet u lekċers:
Ipparteċipat bħala lettur f'diversi konferenzi, diskussjonijiet madwar mejda u seminars f'pajjiżha u barra mill-pajjiż. Bħala membru tal-Parlament Ewropew, hija organizzat aktar minn 100 konferenza fi bliet differenti fil-Kroazja u fi Brussell, il-Belġju. L-informazzjoni kollha dwar l-attivitajiet hija disponibbli fuq www.ivana-maletic.com.
1. Jekk jogħġbok elenka l-esperjenza professjonali tiegħek fil-finanzi pubbliċi, sew jekk hija fl-ippjanar baġitarju, fl-implimentazzjoni jew fil-ġestjoni tal-baġit, jew fil-kontroll jew l-awditjar tal-baġit.
Matul l-14-il sena ta' ħidma fil-Ministeru tal-Finanzi tal-Kroazja, jien kont inkarigata biex intejjeb il-proċessi baġitarji u nimplimenta regolamenti ġodda, li permezz tagħhom introduċejna klassifikazzjonijiet baġitarji (ekonomiċi, programmatiċi, funzjonali, skont il-lokalità u skont is-sorsi ta' finanzjament), stabbilixxejna s-sistema tat-Teżor tal-Istat u l-funzjonament tal-kont uniku tat-Teżor, introduċejna kontrolli u monitoraġġ addizzjonali fil-proċess tal-eżekuzzjoni fir-rigward tal-użu legali u regolari tal-fondi, biddilna s-sistema kontabilistika u introduċejna l-prinċipju mmodifikat ibbażat fuq id-dovuti, u stabbilixxejna sistema għalkollox ġdida ta' rapportar u ta' rapporti finanzjarji li se tgħin lill-maniġers fit-teħid ta' deċiżjonijiet u fil-monitoraġġ tal-kisba tar-riżultati, iżda li se tkun ukoll bażi tajba għall-ħtiġijiet tar-rapportar statistiku skont il-metodoloġiji tal-ESA u tal-SFG.
Aħna biddilna b'mod sinifikanti l-proċess tal-ippjanar tal-baġit: mill-ippjanar skont il-klassifikazzjoni ekonomika u l-attenzjoni fuq l-inputs għall-ibbaġitjar abbażi tal-programmi (ippjanar ibbażat fuq il-programmi – proġetti u attivitajiet) u l-attenzjoni fuq ir-riżultati. L-għan tagħna kien li nintroduċu baġitjar abbażi tal-prestazzjoni, madankollu għadu ma sarx il-pass minn baġitjar abbażi tal-programmi għal baġitjar abbażi tal-prestazzjoni.
Jien mexxejt lill-grupp ta' ħidma tal-Ministeru tal-Finanzi fl-introduzzjoni ta' ppjanar strateġiku u pluriennali, u fl-2008 introduċejna Att ġdid tal-Baġit (Gazzetta Uffiċjali 87/2008), li tejjeb b'mod sinifikanti l-proċessi tal-ippjanar, l-eżekuzzjoni, il-kontabbiltà, ir-rapportar u l-monitoraġġ.
Matul it-tħejjijiet għall-adeżjoni fl-UE u matul in-negozjati, kont inkarigata mill-istabbiliment tas-sistema ta' ġestjoni għal programmi ta' assistenza ta' qabel l-adeżjoni, jiġifieri l-formulazzjoni ta' proċeduri u regoli operazzjonali għall-korpi kollha u sistema ta' ġestjoni u kontroll finanzjarji tajba. F'dak iż-żmien, minbarra r-regolamenti kollha direttament u indirettament relatati mal-IPA, jien studjajt ukoll ir-regolamenti finanzjarji li kienu l-bażi għall-ħidma tagħna. Matul dawk is-snin (2005-2009), saret ukoll ħidma fuq l-introduzzjoni tas-sistema ta' ġestjoni u kontroll finanzjarji fis-settur pubbliku kollu tal-Kroazja, u minħabba l-fatt li l-kunċett tal-PIFC huwa preċiżament il-bażi tas-sistema ta' ġestjoni tal-programmi ta' assistenza ta' qabel l-adeżjoni, l-esperjenzi u l-għarfien li ksibt kienu wkoll utli għall-istabbiliment ta' sistema nazzjonali, u jien kont parti mit-tim li ħadem fuqha.
Jien kont responsabbli wkoll mill-istabbiliment u l-funzjonament tajjeb tal-AFCOS – is-sistema għall-ġlieda kontra l-frodi u l-irregolaritajiet. Jien mexxejt il-grupp ta' ħidma għat-tħejjija tal-Istrateġija Nazzjonali għall-Ġlieda kontra l-Frodi u l-Protezzjoni tal-Interessi Finanzjarji tal-Unjoni Ewropea għall-perjodu 2010-2012, li l-Gvern adotta fl-14 ta' Jannar 2010. Bħala Uffiċjal Nazzjonali tal-Awtorizzazzjoni, jien introduċejt il-kunċett tal-provvista ta' dikjarazzjonijiet ta' assigurazzjoni fis-sistema tal-ġestjoni tal-fondi tal-UE; madankollu, minħabba l-importanza tas-sensibilizzazzjoni tar-responsabbiltà tal-governanza, bħala Segretarja tal-Istat fil-Ministeru tal-Finanzi, jien estendejt dak il-kunċett fis-sistema nazzjonali kollha, u matul l-2010 jien issorveljajt it-tħejjija tal-Att ta' Responsabbiltà Fiskali, li ġie ppubblikat fil-Gazzetta Nazzjonali 131/10, li skontha l-maniġers fil-livelli kollha fis-settur pubbliku huma obbligati jipprovdu dikjarazzjoni ta' responsabbiltà fiskali li tixbah id-dikjarazzjoni ta' garanzija għall-fondi tal-UE. Permezz tal-mudell tas-sistema tal-ġestjoni tal-fondi tal-UE, jien żviluppajt kwestjonarji u formoli għal testijiet li jridu jitwettqu sabiex il-maniġers ikunu jistgħu jipprovdu d-dikjarazzjoni, u l-metodoloġija kollha hija stabbilita fir-Regolament dwar it-Tħejjija u t-Twassil tad-Dikjarazzjoni dwar ir-Responsabbiltà Fiskali u r-Rapport dwar l-Applikazzjoni ta' Regoli Fiskali li ġie introdott fl-2011 u li ġie ppubblikat fil-Gazzetta Uffiċjali 78/11.
Bħala Assistent għall-Ministru tal-Finanzi, minbarra l-eżekuzzjoni tal-baġit tal-istat, jien issorveljajt ukoll il-monitoraġġ tal-baġit, fejn evalwajt ir-rapporti fid-dettall u indikajt dak li kellu jkompli jittejjeb u jinħadem mill-ġdid jew sitwazzjonijiet li fihom kien hemm xi ambigwitajiet.
Is-sejbiet tal-monitoraġġ tal-baġit u l-awditi tal-istat kienu importanti ferm għalina biex intejbu s-sistema għaliex dawn żvelaw nuqqasijiet u l-aktar irregolaritajiet komuni.
Jien ma ħadtx sehem fl-awditi, iżda ksibt ċertifikat u diploma mill-British Chartered Institute of Public Finance and Accountancy (CIPFA), u ksibt it-titlu ta' Master fix-Xjenza proprju fil-qasam tal-kontabbiltà, l-awditu u l-finanzi fil-Fakultà tal-Ekonomija f'Zagreb.
Matul il-ħidma tiegħi fis-sistema tal-ġestjoni ta' programmi ta' assistenza ta' qabel l-adeżjoni, jien qrajt għexieren ta' akkreditazzjonijiet u awditi differenti, tajt tweġibiet lil diversi rapporti u tejjibt is-sistema sħiħa abbażi tas-sejbiet tal-awditjar. F'dak iż-żmien, l-esperjenza tal-ġestjoni tal-fondi tal-UE u l-ħidma mal-awdituri tal-UE tejbet ħafna l-għarfien u s-sensibilizzazzjoni tal-importanza ta' kontrolli interni u awditi interni u esterni fis-sistema nazzjonali kollha. Kemm l-awdituri interni, kif ukoll l-Unità tal-Armonizzazzjoni Ċentrali kollha, saru l-id il-leminija tiegħi fit-twettiq tad-dmirijiet tiegħi.
Jien awtorizzajt diversi xogħlijiet esperti u xjentifiċi dwar il-proċessi baġitarji, il-bidliet fis-sistema tal-ġestjoni tal-finanzi pubbliċi, il-ġestjoni ta' programmi ta' assistenza ta' qabel l-adeżjoni, ir-rapportar finanzjarju, it-trasparenza tal-baġit, is-sistema tar-responsabbiltà fiskali u suġġetti relatati oħra, u kont il-koawtur ta' diversi kotba f'dan il-qasam. Jien ħadt sehem f'għadd ta' seminars u konferenzi bħala lettur dwar dawn is-suġġetti.
2. X'inhuma l-aktar riżultati sinifikanti li ksibt tul il-karriera professjonali tiegħek?
 L-istabbiliment tal-kont uniku tat-teżor u l-modernizzazzjoni tal-proċessi baġitarji ddefiniti fl-Att il-ġdid tal-Baġit li ġie adottat fl-2008.
 Jien kburija bl-akkreditazzjonijiet ta' suċċess u bil-ħidma ta' kwalità tas-sistema tal-ġestjoni ta' programmi ta' assistenza ta' qabel l-adeżjoni, li kont responsabbli għaliha.
 Il-Kapitolu 22 – Politika Reġjonali u Koordinazzjoni tal-Istrumenti Strutturali, li kont responsabbli għalih bħala negozjatur, tlesta b'suċċess, u bħala riżultat ta' dan kont kuntenta u kburija b'mod speċjali bl-amministrazzjoni kollha tagħna.
 L-introduzzjoni tal-kunċett ta' responsabbiltà fiskali fil-livell maniġerjali fis-settur pubbliku kienet sfida kbira u ngħelbet b'suċċess, li permezz tagħha ġie introdott mod kompletament ġdid ta' ħidma u ta' ħsieb fis-settur pubbliku.
Dawn il-programmi kollha li tlestew b'suċċess kienu jfissru wkoll progress professjonali, u jien kuntenta li ħdimt fil-Ministeru tal-Finanzi fejn ix-xogħol, l-għarfien u l-eċċellenza fuq il-post tax-xogħol kienu prijoritajiet ewlenin. Matul l-avvanz professjonali tiegħi fil-Ministeru, jien ma kont membru ta' ebda partit politiku, u kull pass li mxejt 'il quddiem kien dovut għal xogħol dedikat u ta' kwalità. Din hija r-raġuni preċiża għaliex kull progressjoni individwali –minn Konsulent u Konsulent Superjuri permezz tal-Kap tad-Dipartiment għal Assistent Ministru u Segretarja tal-Istat, Negozjatur għall-Kapitolu 22 u Viċi Kap Negozjatur - kienet suċċess kbir fil-karriera tiegħi.
3. X'kienet l-esperjenza professjonali tiegħek ta' organizzazzjonijiet jew istituzzjonijiet multikulturali u multilingwistiċi internazzjonali bbażati barra minn pajjiżek?
Matul il-ħidma tiegħi fil-Ministeru tal-Finanzi, jien attendejt diversi programmi edukattivi f'Washington u Vjenna li ġew organizzati mill-Fond Monetarju Internazzjonali, u f'Ljubljana, li ġew organizzati miċ-Ċentru ta' Eċċellenza fil-Finanzi (CEF). Fis-CEF, fil-perjodu 2002-2004, jien kont impjegata bħala lettur fl-Iskola Sajf tal-Finanzi Pubbliċi. Minn Ottubru 2004 sa Ottubru 2005, jien ħadt sehem fil-proġett "Is-sistema ta' superviżjoni fil-livell tal-unitajiet tal-awtonomija lokali u reġjonali", li ġie organizzat mil-LGI - Open Society Institute fl-Ungerija, b'rappreżentanti minn ħames pajjiżi oħra.
L-aktar esperjenza importanti u speċjali li ksibt kienet bħala Membru tal-Parlament Ewropew mill-1 ta' Lulju 2013 sal-lum il-ġurnata, fejn il-mandat tiegħi jispiċċa fit-2 ta' Lulju 2019.
4. Ingħatajt kwittanza għad-dmirijiet ta' ġestjoni li wettaqt qabel, jekk tapplika proċedura bħal din?
5. Liema mill-pożizzjonijiet professjonali preċedenti tiegħek kienu r-riżultat ta' nomina politika?
Il-pożizzjoni ta' Segretarja tal-Istat hija pożizzjoni li hija r-riżultat ta' nomina politika. Jien ġejt innominata mill-Gvern tar-Repubblika tal-Kroazja fi Frar 2008, għalkemm f'dak il-mument ma kont membru ta' ebda partit politiku.
Jien sirt membru tal-Unjoni Demokratika tal-Kroazja (CDU) fl-2012, sirt President tal-Kumitat għall-Iżvilupp Reġjonali u l-Fondi tal-UE, u ġejt eletta bħala Membru tal-Parlament Ewropew f'Mejju 2013, u mbagħad għal darb'oħra f'Mejju 2014.
6. X'inhuma t-tliet deċiżjonijiet l-aktar importanti li kont parti minnhom fil-ħajja professjonali tiegħek?
1. L-introduzzjoni tas-sistema tar-responsabbiltà fiskali fis-settur pubbliku tal-Kroazja.
2. Il-parteċipazzjoni fin-negozjati għall-adeżjoni tar-Repubblika tal-Kroazja fl-UE u l-għeluq b'suċċess tal-Kapitolu 22.
3. L-istabbiliment ta' Ċentru għall-Iżvilupp tas-Settur Pubbliku u tat-Tielet Settur u l-pubblikazzjoni tar-Rivista TIM4PIN - rivista speċjalizzata għal suġġetti kontabilistiċi, finanzjarji, ekonomiċi u legali mill-qasam tal-operazzjoni tas-settur pubbliku u tat-tielet settur.
Fil-qadi tad-dmirijiet tiegħi bħala Membru tal-Qorti, jien niddependi fuq l-għarfien u l-esperjenza professjonali tiegħi stess, ma nfittixx u ma naċċetta l-influwenza u l-istruzzjonijiet tal-ebda gvern, ministeru jew istituzzjoni oħra, u dejjem naħdem fl-aħjar interess tal-UE. Ma nwettaqx attivitajiet li ma jkunux kompatibbli mad-dmirijiet ta' Membru tal-Qorti.
9. Lest tiżvela l-interessi finanzjarji tiegħek kollha u impenji oħra li jista' jkollok lill-President tal-Qorti, u li tagħmilhom pubbliċi?
Bħala MEP, jien obbligata niżvela l-interessi finanzjarji tiegħi u jien lesta li niżvela l-interessi finanzjarji tiegħi kif ukoll kull impenn ieħor lill-President tal-Qorti, u li nagħmel id-Dikjarazzjoni ta' Interess tiegħi pubblika.
10. Inti involuta f'xi proċedimenti legali attwali? Jekk iva, jekk jogħġbok agħtina dettalji.
Il-kumpanija li wettqet xi xogħlijiet fuq l-inħawi ta' dar tal-familja li kienet il-proprjetà ta' missier ir-raġel tiegħi fetħet proċedura kontrija bl-għan li titlobni nħallas għal xogħlijiet li ġew miftiehma, iżda li qatt ma saru. Skont is-sejbiet tal-korp superviżorju, saru anqas minn nofs tax-xogħlijiet ippjanati, u l-kumpanija tixtieq li titħallas ammont li jaqbeż il-prezz miftiehem b'darbtejn u nofs għax-xogħlijiet kollha li qatt ma saru. Għalkemm il-parti fil-proċedura huwa missier ir-raġel tiegħi (ir-raġel tiegħi għandu s-setgħa li jimmaniġġja l-investiment), il-kumpanija fetħet kawża kontrija. S'issa ma sar l-ebda smigħ, u jien appellajt billi ressaqt motiv ta' leġittimità falz passiv.
Jien ilni membru attiv tal-Unjoni Demokratika tal-Kroazja mill-2012 u ġejt maħtura bħala president tal-Kumitat għall-Iżvilupp Reġjonali u l-Fondi tal-UE tal-partit. Fl-2016, jien sirt waħda mis-sitt viċi presidenti eletti tal-Partit u għadni nokkupa dik il-pożizzjoni.
12. Tirtira minn kull kariga uffiċjali li kont elett għaliha jew titlaq kull funzjoni attiva b'responsabbiltajiet f'partit politiku jekk tinħatar Membru tal-Qorti?
Iva, jekk ninħatar bħala Membru tal-Qorti, jien se nirtira mill-kariga ta' Viċi President tal-Partit li ġejt eletta għaliha u se nitlaq kull funzjoni attiva relatata mar-responsabbiltajiet fil-partit politiku.
13. Kieku kif tittratta irregolarità ewlenija jew saħansitra każ ta' frodi u/jew korruzzjoni li jinvolvi persuni fl-Istat Membru tal-oriġini tiegħek?
Eżatt l-istess bħal irregolaritajiet/frodi/korruzzjoni li jiġu identifikati fi kwalunkwe Stat Membru ieħor. Jien nippromwovi politika ta' tolleranza żero lejn il-frodi u l-korruzzjoni għaliex dawk huma fenomeni li jeqirdu s-soċjetajiet u jagħmlu ħsara lill-kompetittività u lill-opportunitajiet għat-tkabbir u għall-iżvilupp. Huwa proprju permezz tal-identifikazzjoni u l-eliminazzjoni effiċjenti ta' tali każijiet li aħna nistgħu nipprovdu l-aħjar assistenza possibbli lill-istat tagħna stess u lil stati oħra. Ir-regoli jridu jiġu segwiti u l-legalità u r-regolarità tal-użu tal-fondi pubbliċi huma l-pedament li minnu ma jrid ikun hemm l-ebda devjazzjoni.
14. X' għandhom ikunu l-karatteristiċi ewlenin ta' kultura ta' ġestjoni finanzjarja soda fi kwalunkwe servizz pubbliku? Il-QEA b'liema mod tista' tgħin fl-infurzar ta' din il-kultura?
Ġestjoni finanzjarja soda tfisser approċċ responsabbli u trasparenti biex jintefqu l-fondi pubbliċi bl-għan li jinkisbu l-akbar benefiċċji possibbli għas-soċjetà billi l-għanijiet stipulati jintlaħqu bl-anqas spejjeż possibbli.
Il-karatteristiċi ewlenin ta' sistema ta' ġestjoni finanzjarja xierqa, effiċjenti u effettiva huma:
– L-ippjanar ta' approċċ biex isir in-negozju – l-istabbiliment tal-missjoni, il-viżjonijiet, l-għanijiet,
– Struttura organizzazzjonali ordnata – awtoritajiet, responsabbiltajiet u linji ta' rapportar iddefiniti,
– Proċeduri ta' xogħol ċari, b'listi u deskrizzjonijiet u għanijiet partikolari li jistgħu jitkejlu u riżultati tax-xogħol mistennija għal kull impjegat,
– Ġestjoni tar-riskji,
– L-istabbiliment u l-iżvilupp ta' mekkaniżmi ta' kontroll xierqa,
– L-istabbiliment u l-iżvilupp ta' sistema ta' informazzjoni u ta' komunikazzjoni,
– Monitoraġġ u valutazzjoni kontinwi tas-sistema tal-ġestjoni finanzjarja.
Il-Qorti qed tiffoka dejjem aktar fuq l-evalwazzjoni tal-funzjonament ta' dawn l-elementi kollha tal-ġestjoni finanzjarja, speċjalment permezz ta' awditi tal-konformità u tal-prestazzjoni. Ir-rakkomandazzjonijiet tal-Qorti li jindikaw l-importanza li jiġu eliminati n-nuqqasijiet fis-sistema tal-ġestjoni finanzjarja soda jikkontribwixxu b'mod konsiderevoli biex tinbena dik il-kultura fis-settur pubbliku. Il-Qorti spiss tindika n-nuqqas ta' informazzjoni dwar il-mod ta' kif jiġu implimentati ċerti proċessi, li bħala riżultat tagħhom ma tistax toħroġ konklużjonijiet jew rakkomandazzjonijiet dwar l-effiċjenza u l-effettività tal-programmi li twettqu. Huwa importanti li l-istituzzjonijiet li fihom ġew identifikati t-tali nuqqasijiet jintroduċu bidliet u jorganizzaw l-operazzjonijiet tagħhom b'mod aktar trasparenti. Ir-rwol ta' Membru tal-Parlament Ewropew huwa konsiderevoli għaliex matul id-diskussjonijiet li fihom il-Qorti tippreżenta r-rapporti tagħha, l-MEPs jipprovdu assistenza addizzjonali biex ifiehmu lill-istituzzjonijiet li fihom ikunu ġew identifikati nuqqasijiet u/jew irregolaritajiet jifhmu kemm huwa importanti li jirreaġixxu fil-pront u jibdlu l-mudelli tax-xogħol tagħhom, u spiss l-MEPs jitolbu data, rapporti u spjegazzjonijiet addizzjonali.
Il-Membri tal-Parlament Ewropew ikopru l-oqsma ta' politika Ewropea kollha, kif ukoll il-programmi u l-istrumenti tal-baġit tal-UE. Permezz ta' rapporti u riżoluzzjonijiet fuq Inizjattiva proprja (INI), dawn jagħtu twissijiet dwar nuqqasijiet fis-sistema u jipprovdu l-proposti tagħhom stess li permezz tagħhom jixtiequ jħeġġu t-titjib fl-effiċjenza, il-kwalità u l-aċċellerazzjoni tal-implimentazzjoni ta' programm partikolari.
Huwa importanti li r-rappreżentanti tal-Qorti jieħdu sehem f'diskussjonijiet dwar il-programmi u l-politiki tal-UE fil-Parlament kif ukoll f'rapporti tematiċi tal-MEPs u tas-Servizz ta' Riċerka tal-Parlament Ewropew (EPRS), sabiex dawn ikunu jistgħu jirreaġixxu għall-problemi u għan-nuqqasijiet li jiġu indikati mill-MEPs u jħejju r-rapporti tematiċi tal-Qorti b'rakkomandazzjonijiet biex tittejjeb is-sistema.
Abbażi tar-rapporti tal-Qorti, l-MEPs jistgħu jiksbu għarfien aktar ċar dwar il-funzjonament tas-sistema u jgħinu jħaffu l-implimentazzjoni ta' rakkomandazzjonijiet u titjib għas-sistema permezz ta' rapporti u emendi fuq proposta ta' regolament.
Id-diskussjonijiet li jiġu organizzati mill-Kumitat għall-Kontroll Baġitarju, li fihom ir-rappreżentanti tal-Qorti jippreżentaw rapporti u li fihom ir-rappreżentanti tal-istituzzjonijiet li r-rapporti jkunu relatati magħhom ikollhom l-opportunità li jipprovdu tweġibiet u jispjegaw it-titjib li jkollhom l-għan li jwettqu lill-MEPs, huma eċċellenti. Il-Kumitat għall-Kontroll Baġitarju jista' jniedi aktar ta' spiss diskussjonijiet konġunti mal-kumitati responsabbli għal programm partikolari jew strument tal-baġit tal-UE li għalih il-Qorti tkun ħejjiet rapport, u b'dak il-mod jinkludi b'mod aktar attiv ir-rappreżentanti li jkunu qed jaħdmu fuq emendi u rapporti tal-Parlament dwar l-istess suġġett.
Materjali bħall-kummenti tal-QEA dwar il-proposta tal-Kummissjoni għall-QFP 2021-2027 minn Frar 2019 u opinjonijiet u briefings dwar proposti għal programmi ġodda minn Orizzont permezz ta' Politika ta' Koeżjoni u Politika Agrikola ġdida għal regolamenti fir-rigward tal-istat tad-dritt huma ferm utli. B'materjali bħal dawn, il-Qorti tipprovdi assistenza lill-Parlament biex jiġu organizzati diskussjonijiet ta' kwalità dwar proposti ġodda u jittieħdu pożizzjonijiet sostanzjati.
Jekk nintgħażel bħala Membru tal-Qorti, jien se nkun proattiva biex nippreżenta r-rapporti tal-Qorti lill-MEPs. Jien lesta li nikkontribwixxi għat-tisħiħ tal-kooperazzjoni bejn il-Qorti u l-PE permezz tal-organizzazzjoni ta' preżentazzjonijiet fil-kumitati, laqgħat bilaterali mal-MEPs, u parteċipazzjoni f'diskussjonijiet speċjali, konferenzi u diskussjonijiet madwar mejda li jiġu organizzati mill-PE u mill-MEPs.
16. X'valur miżjud taħseb li jġib miegħu l-awditjar tal-prestazzjonijiet, u s-sejbiet kif għandhom jiġu inkorporati fil-proċeduri ta' ġestjoni?
L-awditu dwar il-prestazzjoni għandu importanza kruċjali għat-titjib tal-proċessi tal-ġestjoni għaliex dan jevalwa l-effettività, l-effiċjenza u l-ekonomija tal-attivitajiet. Dan l-awditu jidentifika n-nuqqasijiet fis-sistema tal-ġestjoni finanzjarja: minn nuqqasijiet organizzazzjonali, nuqqasijiet fil-proċeduri preskritti u l-implimentazzjoni ta' proċessi partikolari bħall-ippjanar (pereżempju, għadhom ma ġewx stabbiliti l-għanijiet, ir-riżultati mistennija u l-indikaturi tal-prestazzjoni ta' programmi partikolari, m'hemm l-ebda relazzjoni bejn il-pjan strateġiku tal-programmi u l-programmi, l-attivitajiet u l-proġetti fil-pjan finanzjarju, eċċ.), l-eżekuzzjoni (pereżempju, l-għanijiet ippjanati ma nkisbux b'taħlita ottimali tar-riżorsi), għal nuqqasijiet fl-ambjent u fl-attivitajiet ta' kontroll (pereżempju, il-pjanijiet ta' ħidma u l-għanijiet mill-pjanijiet ta' ħidma mhumiex relatati mal-programmi, il-proġetti u l-attivitajiet mill-pjan finanzjarju; għadha ma ġietx stabbilita r-responsabbiltà tal-individwi u tal-unitajiet organizzazzjonali biex jiġu ssodisfati għanijiet partikolari u jintlaħqu r-riżultati; hemm nuqqas ta' proċeduri ta' ħidma partikolari; l-impjegati huma nieqsa minn għarfien dwar il-proċedura u japplikawhom f'modi differenti, li jqiegħed lill-benefiċjarji finali f'pożizzjoni mhux ugwali), nuqqasijiet fil-ġestjoni tar-riskju (pereżempju, dawn ma jirriżultawx mill-attivitajiet u mill-kompiti ta' kuljum ippjanati għas-sena sħiħa; ir-riskji ġenerali ripetuti sena wara sena biss huma identifikati – nuqqas ta' persunal, bini mhux adegwat fejn isir ix-xogħol, tagħmir tal-IT mhux adattat), għal nuqqasijiet fl-informazzjoni u fil-komunikazzjonijiet, kif ukoll fl-evalwazzjoni u fil-monitoraġġ tas-sistema.
Abbażi tan-nuqqasijiet identifikati, l-awdituri tal-Qorti jipprovdu rakkomandazzjonijiet għal iffrankar finanzjarju, organizzazzjoni u metodi ta' ħidma aħjar, prevenzjoni ta' telfien ta' riżorsi u modi aktar effiċjenti kif jinkisbu l-għanijiet stipulati.
Din hija r-raġuni preċiża għaliex l-implimentazzjoni ta' rakkomandazzjonijiet ibbażati fuq awditi tal-prestazzjoni ttejjeb l-attivitajiet kummerċjali ġenerali, il-proċessi tat-teħid ta' deċiżjonijiet u l-azzjonijiet maniġerjali.
L-istituzzjonijiet tal-awditjar nazzjonali huma sħab tal-Qorti Ewropea tal-Awdituri u huwa importanti li tissaħħaħ il-ħidma konġunta bl-għan li mhux biss tinkiseb sinerġija, iżda anki simplifikazzjoni tal-proċeduri tal-awditjar. Din il-kwistjoni hija partikolarment importanti għall-benefiċjarji finali u hija kwistjoni li dwarha jitressqu lmenti frekwenti eż. il-proġetti ffinanzjati mill-fondi SIE kellhom jgħaddu minn ħames sa għaxar awditi u kontrolli differenti.
L-ippjanar u t-twettiq ta' awditi konġunti, l-iskambju tal-għarfien u tal-esperjenzi, il-preżentazzjoni reċiproka tar-riżultati tal-awditjar u l-identifikazzjoni ta' nuqqasijiet u rakkomandazzjonijiet huma l-metodi bażiċi ta' kooperazzjoni, li huwa importanti li tittejjeb. Barra minn hekk, ir-rabta u l-iskambju ta' informazzjoni permezz ta' sistema ta' informazzjoni waħda u l-awtomatizzazzjoni ta' xi wħud mill-proċessi tgħaqqad flimkien l-istituzzjonijiet tal-awditjar u tħaffef ix-xogħol.
Fil-Parlament Ewropew diġà jiġu organizzati diskussjonijiet u skambji tal-opinjonijiet mal-parlamenti nazzjonali, u dan il-programm jista' jiġi estiż sabiex jinkludi rapporti tal-awditjar tematiċi u rapporti tal-awditjar annwali, bil-parteċipazzjoni ta' rappreżentanti tal-istituzzjonijiet tal-awditjar u tal-Qorti. L-MEPs jistgħu jikkontribwixxu b'mod sinifikanti għal implimentazzjoni aħjar tar-rakkomandazzjonijiet tal-istituzzjonijiet tal-awditjar u tal-Qorti, u b'hekk anki għal titjib aktar rapidu tas-sistema tal-ġestjoni tal-fondi pubbliċi.
Il-proċedura tal-PE li daħlet fis-seħħ fl-1 ta' Jannar 2017, li skontha l-Parlament iħejji rapporti abbażi ta' rapporti speċjali tal-Qorti, hija bidla pożittiva ħafna mhux biss f'termini tat-titjib tal-kooperazzjoni u tar-rabta bejn il-PE u l-Qorti, iżda wkoll f'termini tal-influwenza tal-PE fuq is-suġġetti awditjati biex japplikaw rakkomandazzjonijiet tal-Qorti.
Ir-rakkomandazzjonijiet u s-sejbiet tal-Qorti għandhom jintużaw aktar f'diskussjonijiet, fit-tħejjija ta' rapporti u f'emendi. Huwa importanti li l-Kumitat għall-Kontroll Baġitarju jinkludi kemm jista' jkun rappreżentanti minn kumitati oħra f'diskussjonijiet dwar ir-rapporti tematiċi speċjali tal-Qorti mill-qasam ta' attività tagħhom.
18. Kieku inti kif tiżviluppa aktar ir-rapportar tal-QEA biex il-Parlament Ewropew jingħata kull informazzjoni meħtieġa dwar l-akkuratezza tad-data mogħtija mill-Istati Membri lill-Kummissjoni Ewropea?
Il-preċiżjoni tad-data għandha importanza kruċjali għal evalwazzjoni preċiża u ta' kwalità tal-funzjonament tas-sistema sħiħa tal-ġestjoni tal-baġit tal-UE u l-implimentazzjoni tal-politiki tal-UE fl-Istati Membri. Pereżempju, jekk ma tiġix żgurata data statistika preċiża dwar l-indikaturi makroekonomiċi, ma jkunux jistgħu jittieħdu deċiżjonijiet ta' kwalità fir-rigward tal-proċeduri ta' żbilanċ makroekonomiku, id-dejn u d-defiċit; mingħajr informazzjoni ta' kwalità dwar l-implimentazzjoni ta' riformi, ma jistax ikun hemm implimentazzjoni tajba tas-Semestru Ewropew; mingħajr data preċiża dwar il-proġetti kuntrattati, l-iskadenzi għall-implimentazzjoni, l-ammonti fatturati u l-iskadenzi għall-pagamenti, diffiċli jsir ippjanar tajjeb tal-pagamenti mill-fondi SIE u aħna qegħdin niffaċċjaw il-ħin kollu l-problema ta' rata baxxa ta' eżekuzzjoni mill-baġit tal-UE fir-rigward tal-ammonti ppjanati għall-pagamenti għal kull Stat Membru.
Meta jitqies li l-Kummissjoni Ewropea hija responsabbli għall-monitoraġġ tal-implimentazzjoni tar-regolamenti u tal-politiki tal-UE fl-Istati Membri u għall-ġbir ta' data preċiża, ta' kwalità u komprensiva, fil-Qorti nistgħu nsaħħu s-sorveljanza tal-ħidma tal-Kummissjoni u nħejju rapporti dwar il-kwalità u l-effiċjenza tal-ħidma tal-Kummissjoni fir-rigward tal-ġbir tad-data u l-preċiżjoni tad-data miġbura, kif ukoll il-konklużjonijiet li saru għal Stati Membri partikolari.
Kwestjonijiet oħra
Jien inqis li l-awtorità tal-Parlament Ewropew li tirriżulta mil-leġittimità demokratika tal-MEPs eletti trid tiġi osservata b'mod sħiħ u d-deċiżjonijiet tagħhom iridu jiġu applikati. F'konformità ma' dan, fil-każ tal-opinjoni negattiva tal-Parlament dwar il-ħatra tiegħi, jien se nirtira l-kandidatura tiegħi.
Tiġdid parzjali ta' membri tal-Qorti tal-Awdituri - kandidat HR
Aġġornata l-aħħar: 12 ta' April 2019 Avviż legali